KISKŐRÖS VÁROS POLGÁRMESTERE
E L Ő T E R J E S Z T É S 

(a Képviselő-testület 2010. január 20-i ülésére)

TÁRGY:
A HIVATÁSOS ÖNKORMÁNYZATI TŰZOLTÓK TELJESÍTMÉNY-KÖVETELMÉNYEINEK ALAPJÁT KÉPEZŐ KIEMELT ÖNKORMÁNYZATI CÉLOK MEGHATÁROZÁSA
A fegyveres szervek hivatásos állományú tagjainak szolgálati viszonyáról szóló 1996. évi XLIII. törvény 245/F. §-a szerint a tűzoltóságok hivatásos állományú tagjainak munkateljesítményét az adott szerv kiemelt céljának és az érintett munkakörének figyelembevételével meghatározott teljesítménykövetelmények alapján az állományilletékes parancsnok mérlegelési jogkörében eljárva évente írásban értékeli. 
Az önkormányzati tűzoltóság esetében az önkormányzati képviselő-testületnek évente meg kell határoznia a teljesítmény-követelmények alapját képező kiemelt célokat. 

A teljesítményértékelés a hivatásos állomány számára az elvégzett munka színvonalának évenkénti értékelését jelenti, célja a felelősségteljes, szakszerű munkavégzés ösztönzése, a felkészültség folyamatos szinten tartásának és javításának elősegítése. Előmozdítja a tevékenység szakmai színvonalának, hatékonyságának fejlesztését, a teljesítményelvű szemlélet erősítését. 
A fentiek alapján javasolom, hogy a Képviselő-testület a hivatásos önkormányzati tűzoltók teljesítmény-követelményeinek alapját képező kiemelt önkormányzati célokat a határozat-tervezetben foglaltak szerint határozza meg. 

Kiskőrös, 2010-01-07
Domonyi László sk.

polgármester

HATÁROZAT-TERVEZET

Kiskőrös Város Képviselő-testülete Kiskőrös Város Hivatásos Önkormányzati Tűzoltósága hivatásos állománya 2010. évi teljesítmény-követelményeinek alapját képező kiemelt önkormányzati célokat az alábbiak szerint határozza meg: 

A Tűzoltóság

a) 
A Bács-Kiskun Megyei Katasztrófavédelmi Igazgatóság által meghatározott, kiemelt stratégiai célkitűzések, szakmai elvárások betartásával biztosítsa a szervezet hatékony működését. Ennek keretében: 

- 
Kiemelt figyelmet kell fordítani a térségi nagyberuházásokra. 

- 
A tűzmegelőzési és hatósági tevékenység során alkalmazni kell a tűzoltási munka során szerzett tapasztalatokat.
- 
A közelmúltban bevezetett EDR (digitális rádió) vonatkozásában az ismeretek bővítése, a munkatársak részéről történő működtetés készség-szintű elsajátítása. 
- 
A jogszabályi változásokat folyamatosan kísérjék figyelemmel. 

b) 
Segítse a gazdálkodó szerveket, önkormányzati intézményeket tűzvédelmi feladataik szakszerű ellátásában.
c) 
A korábbi évek gyakorlatának megfelelően kiemelt figyelmet fordítson az erdőtüzek, tarlótüzek megelőzésére, a lakossági tudatformálásra. 
Felelős: 
tűzoltóparancsnok
Határidő: 
2010. december 31. 
